CELEX: 32017R2313
Language: bg
Date: 2017-12-13 00:00:00
Title: Регламент за изпълнение (ЕС) 2017/2313 на Комисията от 13 декември 2017 година за установяване на спецификациите за формата на растителния паспорт за движение в рамките на територията на Съюза и на растителния паспорт за въвеждане и движение в рамките на защитена зона

14.12.2017   
            
            
               BG
            
            
               Официален вестник на Европейския съюз
            
            
               L 331/44
            
         РЕГЛАМЕНТ ЗА ИЗПЪЛНЕНИЕ (ЕС) 2017/2313 НА КОМИСИЯТА
   от 13 декември 2017 година
   за установяване на спецификациите за формата на растителния паспорт за движение в рамките на територията на Съюза и на растителния паспорт за въвеждане и движение в рамките на защитена зона
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 83, параграф 7 от него,
   като има предвид, че:
   
               (1)
            
            
               С член 83, параграф 7 от Регламент (ЕС) 2016/2031 на Комисията се предоставят правомощия да приеме спецификациите за формата на растителните паспорти за движение в рамките на територията на Съюза и на растителните паспорти за въвеждане и движение в рамките на защитена зона. За да могат растителните паспорти да се виждат и разчитат лесно и ясно, е важно за тях да се използват стандартизирани формати. По този начин се гарантира също така, че растителните паспорти ясно се разграничават от друга информация или етикети.
            
         
               (2)
            
            
               Поради различната големина и характеристики на растенията, растителните продукти или други обекти, за които се изисква растителен паспорт, следва да се осигури определена гъвкавост относно спецификациите за формата на растителните паспорти. Поради това всяка категория растителни паспорти в части А — Г от приложението следва да съдържа различни алтернативни образци, които може да бъдат съобразени с посочените различия при растенията, растителните продукти или други обекти, за които е необходим растителен паспорт. Също така в образците следва да не се посочват изрично размерът на растителните паспорти, използването на рамка, пропорционалната големина на отделните елементи, нито шрифтовете, които да се използват.
            
         
               (3)
            
            
               Елементите на растителния паспорт следва да бъдат разположени в каре с формата на правоъгълник или квадрат и с помощта на рамка или по друг начин следва ясно да се разграничат от друг текст или изображения. Натрупаният опит сочи, че това е важно условие, за да може растителните паспорти да се виждат по-добре и да се разграничават от друга информация или етикети.
            
         
               (4)
            
            
               От съображения за правна сигурност настоящият регламент следва да се прилага от същата дата като Регламент (ЕС) 2016/2031.
            
         
               (5)
            
            
               Много растения, растителни продукти и други обекти, за които растителни паспорти ще бъдат издадени в съответствие с Директива 92/105/ЕИО на Комисията (2) преди датата на прилагане на настоящия регламент, все още ще бъдат на пазара или в движение след тази дата. Тъй като няма опасения за здравето, налагащи незабавна промяна на спецификациите за формата им, растителните паспорти, издадени преди 14 декември 2019 г., следва да останат валидни до 14 декември 2023 г.
            
         
               (6)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Образци за растителни паспорти
   1.   Растителните паспорти за движение в рамките на територията на Съюза се изготвят в съответствие с някой от образците в част А от приложението.
   2.   Растителните паспорти за въвеждане и движение в рамките на защитена зона се изготвят в съответствие с някой от образците в част Б от приложението.
   3.   Растителните паспорти за движение в рамките на територията на Съюза, съчетани със сертифициращ етикет съгласно член 83, параграф 5, втора алинея от Регламент (ЕС) 2016/2031, се изготвят в съответствие с някой от образците в част В от приложението.
   4.   Растителните паспорти за въвеждане и движение в рамките на защитена зона, съчетани със сертифициращ етикет съгласно член 83, параграф 5, трета алинея от Регламент (ЕС) 2016/2031, се изготвят в съответствие с някой от образците в част Г от приложението.
   Член 2
   Изисквания относно елементите на растителните паспорти
   Елементите на растителния паспорт, установени в приложение VII към Регламент (ЕС) 2016/2031, се разполагат в каре с формата на правоъгълник или квадрат и трябва да могат да се разчитат, без да е необходимо да се използват усилващи зрението помощни средства.
   Те се отделят с рамка или по друг начин ясно се разграничават от друг текст или изображения, така че лесно да се виждат и открояват.
   Член 3
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   Член 4
   Дата на прилагане
   Настоящият регламент започва да се прилага от 14 декември 2019 г.
   Растителните паспорти, издадени преди 14 декември 2019 г. в съответствие с Директива 92/105/ЕИО, остават валидни до 14 декември 2023 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 13 декември 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 317, 23.11.2016 г., стр. 4.
   
      (2)  Директива 92/105/ЕИО на Комисията от 3 декември 1992 г. относно установяване на степен на стандартизация за фитосанитарните паспорти за използване при движението на някои растения, растителни продукти или други предмети вътре в Общността и за определяне на условията и реда за издаването на такива фитосанитарни паспорти, както и във връзка с условията и подробните процедури за тяхната смяна (ОВ L 4, 8.1.1993 г., стр. 22).
   
      ПРИЛОЖЕНИЕ
      Техническа спецификация: Размерът на растителните паспорти, използването на рамка, пропорционалната големина на елементите и използваните шрифтове в образците са дадени само като пример.
      Знамето на Съюза може да бъде с цветен или черно-бял печат — с бели звезди на черен фон или с черни звезди на бял фон.
      Легенда
      
               
                  1.
               
               
                  думите „растителен паспорт“ (Plant Passport) или „растителен паспорт — ЗЗ“ (Plant Passport — PZ) на английски език и — ако е приложимо — на още един официален език на Съюза, разделени с наклонена черта;
               
            
               
                  2.
               
               
                  ботаническото наименование на растителните видове или съответният таксон при растения и растителни продукти, или — когато е целесъобразно — наименованието на съответния обект и по избор — наименованието на сорта;
               
            
               
                  3.
               
               
                  двубуквеният код, посочен в стандарт ISO 3166-1-alpha-2 (1) — съгласно член 67, буква а) от Регламент (ЕС) 2016/2031 — на държавата членка, в която е регистриран професионалният оператор, издаващ растителния паспорт;
               
            
               
                  4.
               
               
                  буквеният, цифровият или буквено-цифровият национален регистрационен номер на съответния професионален оператор;
               
            
               
                  5.
               
               
                  когато е приложимо — кодът за проследяване на съответното растение, растителен продукт или друг обект;
               
            
               
                  6.
               
               
                  когато е приложимо — уникалният баркод, QR код, холограма, микрочип или друг носител на данни, допълващ кода за проследяване;
               
            
               
                  7.
               
               
                  когато е приложимо — двубуквеният код, посочен в стандарт ISO 3166-1-alpha-2 — съгласно член 67, буква а) от Регламент (ЕС) 2016/2031 — на държавата членка или държавите членки на произход;
               
            
               
                  8.
               
               
                  когато е приложимо — наименованието на третата държава или третите държави на произход и съответният двубуквен код, посочен в стандарт ISO 3166-1-alpha-2;
               
            
               
                  9.
               
               
                  научното наименование или — като алтернативен вариант — специално определеният код на съответния карантинен вредител или карантинни вредители от значение за защитената зона съгласно член 32, параграф 3 от Регламент (ЕС) 2016/2031;
               
            
               
                  10.
               
               
                  изискваната информация за официалния етикет за семена или друг размножителен материал съгласно посоченото съответно в член 10, параграф 1 от Директива 66/401/ЕИО на Съвета (2), член 10, параграф 1 от Директива 66/402/ЕИО на Съвета (3), член 10, параграф 1 от Директива 68/193/ЕИО на Съвета (4), член 12 от Директива 2002/54/ЕО на Съвета (5), член 28, параграф 1 от Директива 2002/55/ЕО на Съвета (6), член 13, параграф 1 от Директива 2002/56/ЕО на Съвета (7) и член 12, параграф 1 от Директива 2002/57/ЕО на Съвета (8), или за етикета за предбазов, базов или сертифициран материал съгласно посоченото в член 9, параграф 1, буква б) от Директива 2008/90/ЕО на Съвета (9).
               
            
         ЧАСТ A
      
      
         Образци на растителните паспорти за движение в рамките на територията на Съюза, посочени в член 1, параграф 1
      
      
         ЧАСТ Б
      
      
         Образци на растителните паспорти за въвеждане и движение в рамките на защитена зона, посочени в член 1, параграф 2
      
      
         ЧАСТ В
      
      
         Образци на растителните паспорти за движение в рамките на територията на Съюза, съчетани със сертифициращ етикет, посочени в член 1, параграф 3
      
      
         ЧАСТ Г
      
      
         Образци на растителните паспорти за въвеждане и движение в рамките на защитена зона, съчетани със сертифициращ етикет, посочени в член 1, параграф 4
      
      
         (1)  ISO 3166-1: 2006, Кодове за представяне на наименованията на държавите и техните подразделения — Част 1: Кодове на държавите. Международна организация по стандартизация, Женева.
      
         (2)  Директива 66/401/ЕИО на Съвета от 14 юни 1966 г. относно търговията със семена от фуражни култури (ОВ 125, 11.7.1966 г., стр. 2298/66).
      
         (3)  Директива 66/402/ЕИО на Съвета от 14 юни 1966 г. относно търговията със семена от зърнени култури (ОВ 125, 11.7.1966 г., стр. 2309/66).
      
         (4)  Директива 68/193/ЕИО на Съвета от 9 април 1968 г. относно търговията с материал за вегетативно размножаване на лози (ОВ L 93, 17.4.1968 г., стр. 15).
      
         (5)  Директива 2002/54/ЕО на Съвета от 13 юни 2002 г. относно търговията със семена от цвекло (ОВ L 193, 20.7.2002 г., стр. 2).
      
         (6)  Директива 2002/55/ЕО на Съвета от 13 юни 2002 г. относно търговията със семена от зеленчукови култури (ОВ L 193, 20.7.2002 г., стр. 33).
      
         (7)  Директива 2002/56/ЕО на Съвета от 13 юни 2002 г. относно търговията с посадъчен материал от картофи (ОВ L 193, 20.7.2002 г., стр. 60).
      
         (8)  Директива 2002/57/ЕО на Съвета от 13 юни 2002 г. относно търговията със семена от маслодайни и влакнодайни култури (ОВ L 193, 20.7.2002 г., стр. 74).
      
         (9)  Директива 2008/90/ЕО на Съвета от 29 септември 2008 г. относно предлагането на пазара на посадъчен материал от овощни растения и на овощни растения, предназначени за производство на плодове (ОВ L 267, 8.10.2008 г., стр. 8).